Կարմեն Էլեկտրա

Թարա Լի Պատրիկ (անգլ.՝ Tara Leigh Patrick, առավել հայտնի է Կարմեն Էլեկտրա կեղծանվամբ (անգլ.՝ Carmen Electra), ապրիլի 20, 1972(1972-04-20), Sharonville, Օհայո), ամերիկացի մոդել, դերասանուհի, երգչուհի, պարուհի։


== Կենսագրություն ==


=== Վաղ տարիներ ===
Թարա Պետրիկը ծնվել է Շերոնվիլ փոքրիկ քաղաքում, որը տեղակայված է Օհայո նահանգի Բաթլեր և Համիլթոն շրջանների սահմանագծին, երգչուհի Պատրիշայի և դերասան ու կիթառահար Հարրիի ընտանիքում։ Հինգ երեխաներից կրտսերն է։ Ունի իռլանդական, գերմանական և չերոկիական արմատներ։ Հաճախել է Էնն Վեյգելի տարրական դպրոց, 9 տարեկանից պարել է սովորել Ցինցինատի քաղաքի «Dance Artists» պարի ստուդիայում՝ Գլորիա Ջեյ Սիմփսոնի մոտ։ 1998 թվականին՝ երկու շաբաթվա ընթացքում, գլխուղեղի ուռուցքից մահացել է նրա մայրը և սրտի կաթվածից՝ ավագ քույրը՝ Դեբին, իսկ 2005 թվականին եղբայրը՝ Ռոդը, ինքնասպանություն է գործել՝ կրակելով իր սրտին։ Ավարտել է Շերոնվիլի «Princeton High School» դպրոցը, ինչպես նաև «Cincinnati Public School District»-ում գտնվող «School for Creative and Performing Arts (SCPA)» դպրոցը։


=== Գործունեություն ===
Թարան պրոֆեսիոնալ գործունեությունը սկսել է 1990 թվականին` Օհայոյի Մեյսոն քաղաքի «Kings Island» զվարճանքների զբոսայգում կայացող «It’s Magic» շոուում (որն ամենապահանջվածն է եղել այգու պատմության մեջ)՝ հանդես գալով որպես պարուհի։ 1991 թվականին նա տեղափոխվել է Կալիֆոռնիա և այնտեղ հանդիպել Փրինսին։ Դրանից կարճ ժամանակ անց պայմանագիր է կնքել Փրինսի «Paisley Park Records» լեյբլի հետ և սկսել երգչուհու կարճատև գործունեությունը, սկզբում կանանց ռեփ խմբում, որն աշխատել է նրա լեյբլի հետ, իսկ ավելի ուշ ձայնագրել է սեփական ալբոմը։ Այդ ժամանակ է փոխել նաև իր անունը՝ դարձնելով Կարմեն Էլեկտրա (անունն ընտրել է Փրինսը, քանի որ ասել է, որ նա նման է Կարմենին, իսկ Էլեկտրան հին հունական արքայադստեր անուն է)։ Փրինսի «Glam Slam» ակումբի «Erotic City dancers» կոլեկտիվում աշխատել է որպես պարուհի, մասնակցել խմբի՝ Եվրոպայում կայացած «Diamonds and Pearls Tour» շրջագայությանը։
1995 թվականին Էլեկտրան սկսել է հայտնվել տարբեր հեռուստաշոուներում։ 1996 թվականի մայիսին Փլեյբոյ ամսագրում թողարկվել է նրա ֆոտոշարքը։ Դա հանգեցրել է նրա ճանաչվածության մեծացմանը, որի արդյունքում «Մալիբուի փրկարարները» սերիալից, ինչպես նաև «MTV Singled Out» հեռուստաալիքի շոուից հրավեր է ստանացել։ Կարմենը մասնակցել է նաև Հովարդ Սթերնի հեռուստաշոուին։
Էլեկտրան «Փլեյբոյում» հայտնվել է ևս չորս անգամ` 1997 թվականի հունիսին, 2000 թվականի դեկտեմբերին, 2003 թվականի ապրիլին և 2009 թվականի հունվարի հոբելյանական թողարկմանը։ Ինչպես նաև երեք անգամ հայտնվել է շապիկին։
Էլեկտրան նկարահանվել է մի քանի ֆիլմերում, ինչպիսիք են՝ «Շատ լավ համբուրգեր» (1997), «Երկրային բնակիչների ամուսնական խաղեր» (1999), «Շատ սարսափելի ֆիլմ» (2000), «Մահացու զույգ։ Սթարսկի և Հատչ» (2004) և «Մեծածախ էժան է» ֆիլմերը։ Բացի այդ, «Սիմփսոնների» սերիաներից մեկում հնչյունավորել է ինքն իրեն, «Tripping the Rift» մուլտսերիալի երկրորդ եթերաշրջանում փոխարինել է Ջինա Գերշոնին, ինչպես նաև հայտնվել է «Հաուս» հեռուստասերիալի մասերից մեկում։
1999 թվականին հայտնվել է «Bloodhound Gang» ռոք խմբի «The Inevitable Return of the Great White Dope» երգի տեսահոլովակում։ 2005 թվականին միացել է «Մերկ տիկնանց ըմբշամարտի լիգային»։ 2006 թվականի վերջին նկարահանվել է «Taco Bell»-ի գովազդում։ 2009 թվականին երկրորդ անգամ մասնակցել է Լաս Վեգասում կայացած «Crazy Horse Paris» շոուին` պարելով մերկապար։ Որպես հրավիրված աստղ` Կարմենը մասնակցել է «Pussycat Dolls»-ի պարային շոուին։
Թողարկել է հինգ DVD սկավառակից բաղկացած «Carmen Electra Aerobic Striptease» շարքը, որը ներառում է դասական մերկապարի շարժումների տարրեր և սրտի ցածր ճնշման վարժություններ։ 2008 թվականի հունվարից վաճառում է նաև իր անունը` «Electra Pole»-ը, կրող պարի ձողեր։
2002 թվականին «Stuff» ամսագրի «Աշխարհի ամենասեքսուալ 102 կանայք» ցանկում զբաղեցրել է 59-րդ հորիզոնականը, 2005 և 2006 թվականներին «FHM» ամսագրի «Աշխարհի ամենասեքսուալ 100 կանայք» ցանկում՝ համապատասխանաբար 18-րդ և 9-րդ հորիզոնականները, իսկ 2007 թվականին «Maxim» ամսագրի «Hot 100» ցանկում` 28-րդ հորիզոնականը։


=== Անձնական կյանք և բարեգործություն ===

1998 թվականի նոյեմբերին Լաս Վեգասի «Chapel of the Flowers» եկեղեցում ամուսնացել է բասկետբոլի աստղ Դենիս Ռոդմանի հետ։ Բայց ամուսնությունը երկար չի տևել. Էլեկտրան ամուսնալուծության է դիմել 1999 թվականի ապրիլին։
2001 թվականի օգոստոսին նշանվել է, իսկ 2003 թվականի նոյեմբերի 22-ին ամուսնացել է «Jane's Addiction» ռոք խմբի կիթառահար Դեյվ Նավարոյի հետ։ Զույգն իրենց հարաբերությունները ցուցադրել են մտերմության և ամուսնության ընթացքում՝ MTV-ի «Til Death Do Us Part: Carmen & Dave» ռեալիթի շոուի ժամանակ։ 2006 թվականի հուլիսի 17-ին նրանք հայտարարել են բաժանման մասին, և Էլեկտրան ամուսնալուծության է դիմել օգոստոսի 10-ին։ Վերջնականապես բաժանվել են 2007 թվականի փետրվարի 20-ին։
2008 թվականի ապրիլին Կարմեն Էլեկտրայի ներկայացուցիչը հաստատել է, որ դերասանուհին հանդիպում է «Otep» նու մետալ խմբի կիթառահար Ռոբ Փաթերսոնի հետ։ Փաթերսոնը Էլեկտրային ամուսնության առաջարկ է արել 2008 թվականի նրա տարեդարձի տոնակատարության ժամանակ Լաս Վեգասում, բայց 2012 թվականին զուգը բաժանվել է։ 2012 թվականի դեկտեմբերից մինչև 2013 թվականի փետրվարը հանդիպել է Սայմոն Քաուելի հետ։
Կարմեն Էլեկտրան գլխուղեղի ուռուցք վերապրած անձանց աջակցող, շահույթ չհետապնդող «Head to Hollywood» կազմակերպության համար կազմակերպել է դրամահավաք։ Նա նաև հովանավորում է «Elevate Hope» բարեգործական կազմակերպությանը, որն աջակցում է լքված և բռնության ենթարկված երեխաներին, և «Hollyrod Foundation» կազմակերպությանը, որը բժշկական, ֆիզիկական և բարոյական աջակցություն է ցուցաբերում Պարկինսոնի հիվանդությամբ տառապող մարդկանց։


== Սկավառակներ ==
1993 թվականին թողարկել է «Carmen Electra» սկավառակը, իսկ 2019 թվականին՝ «C-17 (Carmen & The One Seven Album)» ալբոմը։


== Մրցանակներ ==
2002 թվականին Կարմեն Էլեկտրայի պատվին անվանվել է միջատների անհետացած տեսակ՝ «Carmenelectra shechisme»: 2004 թվականին արժանացել է «MTV Movie Awards» մրցանակի՝ լավագույն համբույրի համար («Մահացու զույգ։ Սթարսկի և Հատչ»)։ 2006 թվականին արժանացել է «Ոսկե ազնվամորի» մրցանակի՝ կնոջ երկրորդ պլանի վատագույն դերակատարման համար («Շատ սարսափելի ֆիլմ 4» և «Կինոժամադրություն» ֆիլմեր)։


== Ծանոթագրություններ ==


== Արտաքին հղումներ ==
Պաշտոնական կայք
Կարմեն Էլեկտրա. Stripaerobics Video
Playboy Interview of Carmen Electra